BCCI ने किया FEMA कानून का उल्लंघन  
सूत्रों ने बताया कि केंद्रीय बैंक की रिपोर्ट के आधार पर बीसीसीआई के शीर्ष अधिकारियों से बुधवार को संसद की स्थायी समिति ने पूछताछ की थी।
भारतीय क्रिकेट कंट्रोल बोर्ड :बीसीसीआई: द्वारा भारतीय रिजर्व बैंक :आरबीआई: के विदेशी निवेश दिशानिर्देशों के उल्लंघन का मामला सामने आया है।  सूत्रों के अनुसार, आरबीआई को बीसीसीआई द्वारा प्रत्यक्ष विदेशी निवेश, धन के स्थानांतरण तथा कुछ खातों को खोलने के संदर्भ में दिशानिर्देशों के उल्लंघन का पता चला है। सूत्रों ने बताया कि केंद्रीय बैंक की रिपोर्ट के आधार पर बीसीसीआई के शीर्ष अधिकारियों से बुधवार को संसद की स्थायी समिति ने पूछताछ की थी।  बताया जाता है कि बीसीसीआई ने खिलाड़ियों को बैंक गारंटी देने के लिए भारतीय रिजर्व बैंक की अनुमति नहीं ली थी। विदेशी विनिमय प्रबंधन अधिनियम :फेमा: के तहत यह जरूरी है। सूत्रों ने कहा कि बीसीसीआई को विदेशी नागरिकों से जमा लेने से पहले केंद्रीय बैंक की पूर्वानुमति लेनी चाहिए थी। बोर्ड ने विदेशी खिलाड़ियों को आधार शुल्क देने के लिए 1.3 करोड़ डालर की 72 गारंटियां दी थीं।